Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 358/13/3306	Považská Bystrica, 18.7.2013
EEČ : 2-26-101-2013

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
potom, čo dňa 20.03.2013 v čase asi o 16.00 h za budovou potravín CBA, na sídlisku Stred v Považskej Bystrici, od neznámeho muža kúpil pre vlastnú potrebu 1 ks plastového samozatváracieho vrecka o rozmeroch 7,5 cm x 4 cm s obsahom vysušeného rastlinného materiálu zelenej farby za sumu vo výške 4 Eur, toto pri sebe prechovával do 17.00 h. dňa 20.03.2013, kedy v Považskej Bystrici, v časti Zámostie pri pontónovom moste pri rieke Váh, po výzve 1 ks plastového samozatváracieho vrecka s obsahom vysušeného rastlinného materiálu zelenej farby, dobrovoľne vydal príslušníkom Obvodného oddelenia PZ Považská Bystrica, a následným kriminalisticko-expertíznym skúmaním bolo zistené, že v polyetylénovom vrecku sa nachádzali úlomky rastliny rodu Cannabis (konopa) o hmotnosti 0,21 g s obsahom tetrahydrokanabinolu (THC) 40 mg, ktoré množstvo s prihliadnutím k individuálnej tolerancii obv. XXXXX určenej znaleckým skúmaním zodpovedá polovici jednej obvykle jednorazovej dávke na použitie, pričom podľa Zákona NR SR č. 139/1998 Z.z. o omamných látkach, psychotropných látkach a prípravkoch, v znení neskorších predpisov a jeho príloh, rastliny rodu Cannabis - konope sú zaradené do I. skupiny omamných látok a  tetrahydrokanabinol (THC) ako hlavná aktívna zložka konope je zaradený do I. skupiny psychotropných látok, 

lebo nie je tento skutok trestným činom a nie je dôvod na postúpenie veci

Odôvodnenie:
	Poverený príslušník Okresného riaditeľstva PZ, Obvodného oddelenia PZ Považská Bystrica uznesením ČVS:ORP-XXXXX/PB-PB-2013 zo dňa 20.03.2013 podľa § 199 ods.1 Tr. por. začal trestné stíhanie za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Tr. zák.,  a následne uznesením ČVS: ORP- XXXXX/PB-PB-2013 zo dňa 28.05.2013 podľa § 206 ods. 1 Tr. por. vzniesol obvinenie XXXXX za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Tr. zák., na tom skutkovom základe, že dňa 20.03.2013 v čase o 17.00 h bol v časti Zámostie pri pontónovom moste pri rieke Váh v Považskej Bystrici, kontrolovaný príslušníkmi Obvodného oddelenia PZ Považská Bystrica za účelom zistenia totožnosti, ktorý sa pri kontrole priznal , že má pri sebe pre vlastnú potrebu konope, následne dobrovoľne vydal 1 ks plastového samozatváracieho vrecka s obsahom neznámej sušenej rastliny o hmotnosti s obalom 0,4 g, pričom znaleckým skúmaním bola zistená hmotnosť sušenej rastliny bez obalu o váhe 0,21 g, teda že sa jedná o úlomok súkvetia konopnej rastliny, v ktorej bola zistená prítomnosť účinnej látky - tetrahydrokanabinolu (THC) o množstve 40 mg, ktoré množstvo zodpovedá jeden obvykle jednorazovej dávke na použitie, pričom podľa Zákona NR SR č. 139/1998 Z.z. o omamných látkach, psychotropných látkach a prípravkoch, v znení neskorších predpisov a jeho príloh, rastliny rodu Cannabis - konope sú zaradené do I. skupiny omamných látok a  tetrahydrokanabinol (THC) ako hlavná aktívna zložka konope je zaradený do I. skupiny psychotropných látok. 

	Po skončení skráteného vyšetrovania poverený príslušník PZ predložil dozorujúcemu prokurátorovi vyšetrovací spis ČVS:ORP-XXXXX/PB-PB-2013, vedený v trestnej veci obv. XXXXX s návrhom na podmienečné zastavenie trestného stíhania podľa § 216 ods. 1 písm. a/, c/ Tr. por..

	Preskúmala som vyšetrovací spis ČVS:ORP-XXXXX/PB-PB-2013, zhodnotila som doterajšie výsledky prípravného konania a dospela som k záveru, že predmetný návrh povereného príslušníka PZ je neopodstatnený a že sú splnené podmienky na zastavenie trestného stíhania podľa § 215 ods. 1 písm. b/ Tr. zák.. 

	Poverený príslušník PZ v priebehu skráteného vyšetrovania vypočul obv. XXXXX a zabezpečil  listinné dôkazy - znalecký posudok Kriminalistického a expertízneho ústavu PZ, odboru prírodovedného skúmania a kriminalistickej identifikácie Slovenská Ľupča ČES:PPZ-KEU-SL-EXP-2013/XXXXX, znalecký posudok XXXXX, znalca z odboru zdravotníctvo a farmácia, odvetvia psychiatria, č. XXXXX/2013, správu z Nemocnice s poliklinikou Považská Bystrica, správu zo Strednej odbornej školy Strojníckej Považská Bystrica,  správu o povesti, výpis z evidencie priestupkov, odpis registra trestov.    

	XXXXX bol v priebehu skráteného vyšetrovania vypočutý do zápisnice o výsluchu obvineného zo dňa 12.06.2013, ktorý uviedol, že dňa 20.03.2013 v čase asi o 16.00 h za budovou potravín CBA, na sídlisku Stred v Považskej Bystrici, si od neznámeho muža vo veku asi 25 rokov, kúpil za 4 Eur marihuanu v priehľadom vrecúšku. Z výpovede obv. XXXXX vyplýva, že po tom, čo si danú marihuanu kúpil, pokračoval pešo smerom k rieke Váh k pontóvému mostu, za účelom jej vyskúšania.  V tom tam prišla hliadka polície, ktorá ho kontrolovala, kedy sa im priznal, že má pri sebe marihuanu a túto im dobrovoľne vydal. Záverom uviedol, že svoj skutok ľutuje a prísľubom, že sa to už viac nestane. 

	Znaleckým skúmaním Kriminalistického a expertízneho ústavu PZ, odboru prírodovedného skúmania a kriminalistickej identifikácie Slovenská Ľupča, bolo zistené, že v polyetylénovom vrecku sa nachádzali úlomky rastliny rodu Cannabis (konopa) o hmotnosti 0,21 g s obsahom tetrahydrokanabinolu (THC) 40 mg, ktoré množstvo zodpovedá jednej obvykle jednorazovej dávke na použitie, pričom podľa Zákona NR SR č. 139/1998 Z.z. o omamných látkach, psychotropných látkach a prípravkoch, v znení neskorších predpisov a jeho príloh, rastliny rodu Cannabis - konope sú zaradené do I. skupiny omamných látok a  tetrahydrokanabinol (THC) ako hlavná aktívna zložka konope je zaradený do I. skupiny psychotropných látok. 

	Znaleckým skúmaním XXXXX, znalca z odboru zdravotníctvo a farmácia, odvetvia psychiatria, č. XXXXX/2013 z odboru psychiatrie bolo zistené, že zaistený rastlinný materiál konope o hmotnosti 0,21 g,  s prihliadnutím k individuálnej tolerancii obv. XXXXX zodpovedá polovici obvykle jednorazovej dávky na použitie.    

 	Prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Tr. zák.,  sa dopustí ten, kto neoprávnene prechováva pre vlastnú potrebu omamnú látku, psychotropnú látku, jed alebo prekurzor.

	Podľa § 135 ods. 1 Tr. zák. prechovávaním omamnej látky, psychotropnej látky, jedu alebo prekurzora pre vlastnú potrebu sa rozumie mať neoprávnene v držbe po akúkoľvek dobu omamnú látku, psychotropnú látku, jed alebo prekurzor v množstve, ktoré zodpovedá najviac trojnásobku obvykle jednorázovej dávky na použitie, a to pre osobnú spotrebu. 

	Na vyvodenie trestnej zodpovednosti za uvedený prečin sa vyžaduje prechovávanie minimálne jednej obvykle jednorázovej dávky omamnej alebo psychotropnej látky ( ako základného obligatórneho znaku skutkovej podstaty „drogových trestných činov“).  

	Po vyhodnotení všetkých dôkazov, zabezpečených v trestnom konaní vedenom proti obv. XXXXX a po starostlivom uvážení všetkých okolností prípadu jednotlivo a v ich súhrne v zmysle § 2 ods. 12 Tr. por. som dospela k záveru, že konanie obv. XXXXX nenapĺňa znaky uvedeného prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Tr. zák.. Dôvodom je skutočnosť, že v konaní obv. XXXXX absentuje základný obligatórny znak danej skutkovej podstaty a to jedna obvykla jednorázová dávka s prihliadnutím k individuálnej tolerancii obv. XXXXX. Táto skutočnosť bola vyhodnotená na základe znaleckého posudku vypracovaného znalcom z odboru zdravotníctvo a farmácia, odvetvia psychiatria, XXXXX, ktorý v záveroch znaleckého posudku konštatoval, že zaistený rastlinný materiál konope o hmotnosti 0,21 g, s prihliadnutím k individuálnej tolerancii obv. XXXXX zodpovedá polovici obvykle jednorazovej dávky na použitie.   

	Podľa § 215 ods. 1 písm. b/ Tr. por. prokurátor zastaví trestné stíhanie ak nie je skutok trestným činom a nie je dôvod na postúpenie veci. 

	S prihliadnutím na všetky v uznesení popísané skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Anna Grittersová
prokurátorka